Estadio Alberto J. Armando

Estadio Alberto J. Armando også kjent som La Bombonera (sjokoladeboksen på spansk) er et fotballstadion i bydelen La Boca i Buenos Aires i Argentina. Stadionet er hjemmebane for fotballklubben Boca Juniors og er et av de mest kjente stadioner i verden, både på grunn av den uvanlige designen, stemningen under kamp og verdensstjernene som har har hatt denne som hjemmebane. Det er oppkalt etter Alberto Armando (1910–1988) som var klubbpresident i Boca Juniors i årene 1954–55 og 1960–1980 og fikk det nåværende navnet i desember 2000.

 Historikk 
Boca Juniors kjøpte i 1931 området de hadde leid hvor daværende stadion stod. Det ble avgjort å bygge et nytt stadion og rive det gamle som var bygget i tre. Stadionet ble påbegynt i 1938 og åpnet 25. mai 1940 med en vennskapskamp mellom Boca Juinors og San Lorenzo; Boca vant 2–0. Stadionet hadde ikke flomlys, så den første kampen varte bare 2 x 35 minutter. Ricardo Alarcón scoret det første målet i kampen og dermed det første målet på stadionet. Den første offisielle kampen var 2. juni 1940 dag Boca slo Newell’s Old Boys 2-0; også her scoret Ricardo Alarcón det første målet og dermed det første offisielle målet på stadionet. Allerede i første sesong ble hjemmebanen som en festning for Boca og de vant 13 offisielle kamper på rad og ble seriemester to kamper før sesongslutt.

Stadionet ble utvidet etter åpningen og allerede i november 1941 ble andre nivå på nordre tribune åpnet. I 1949 ble det bestemt at et tredje nivå og flomlys skulle bygges på stadion og dette ble ferdig i 1953 til en vennskapskamp mot HNK Hajduk Split.

I 1978 vant Boca Copa Libertadores for andre året på rad, denne gangen på hjemmebane ved å slå Deportivo Cali 4–0 på hjemmebane etter å ha spilt 0-0 borte i den første finalekampen.

Stadionet ble ikke brukt til VM i fotball 1978 siden stadionet Estadio Monumental til rivalen  var utvidet og oppgradert til dette mesterskapet.

22. februar 1981 deburterte Diego Maradona for Boca foran et fullsatt publikum og scoret to ganger i 4–1 seieren over Talleres de Córdoba. Han var blitt kjøpt fra Argentinos Juniors som også er fra Buenos Aires. Maradona spilte forøvrig bare halvannen sesong i Boca før han ble solgt til FC Barcelona etter VM i 1982.

Stadionet ble i 1986 oppkalt etter Camilo Cichero som var klubbpresident da stadionet ble påbegynt. 27. desember 2000 ble det omdøpt og kalt opp etter tidligere klubbpresident Alberto Armando som ledet klubben i 20 år da den hadde sin storhetstid med flere seriegull og de første seire i Copa Libertadores.

Stadionet ble modernisert og utvidet i 1996 og kapasiteten ble økt til .

 Stadiondesign 
Stadionet har ett uvanlig D-formet design; kortsidene og den ene langsiden har et tradisjonelt stadiondesign med tre etasjer hvor setene er blå og gule som draktene til Boca Juniors. Men den andre langsiden er ikke sammenkoblet med resten av stadionet og består av noen seter lavt nede og så flere etasjer med losjer for firmaer. Tribunene er svært bratte og med den rette langsiden gir det en usedvanlig god akustikk. Spillerne må gå gjennom en tunnel som kommer opp midt på langsiden.

 Bildegalleri 

 Referanser 

 Eksterne lenker 


Kategori:Fotballstadioner i Argentina
Kategori:Buenos Aires
Kategori:Byggverk fullført i 1940
Kategori:1940-årene i Argentina